### Beslutningstema

Under dette punkt træffes beslutning om den videre proces om etablering af Grøn Erhvervspark Tønder. Niras deltager fra 9.30-10.15.

### Historik

Klima-, Vækst- og Udviklingsudvalget besluttede den 9. november 2022 at igangsætte en proces om etablering af en Grøn Erhvervspark, herunder med ekstern bistand til analyse og foreløbig afdækning af mulige tiltag at skabe et godt beslutningsgrundlag.

Kommunalbestyrelsen godkendte den 25. maj 2023 finansieringen af rådgiveropgaven.

### Sagsfremstilling

Kommunens rådgiver har udarbejdet et beslutningsgrundlag og et præsentationsmateriale for en Grøn Erhvervspark, der er udarbejdet i samarbejde med Plan & Udvikling. Rådgiveren har foretaget interviews af såvel lokale virksomheder som andre aktører, for at afdække deres interesse og behov. Der har været kontakt til 56 interessenter, heraf er 36 interessenter fra forskellige brancher blev screenings interviewet. Herefter er der foretaget længere dybdeinterview med 12 interessenter. Interessentanalysen har vist, at der er interesse for konceptet, men at interessen for at deltage og engagere sig er forskellig alt efter branche, ressourcer og mulighedsrum. Generelt peger virksomhederne på, at de har behov for og stor interesse i at præge udviklingen, og de vil gerne inddrages i den videre proces for at sikre de rigtige rammer og muligheder. For at afdække mulige placeringer af en grøn erhvervspark er der desuden foretaget en GIS-analyse af arealerne inden for Tønder Kommunes geografiske afgræsning. Resultatet af interessentanalysen peger på, at der bør arbejdes videre i tre sideløbende spor:

* Spor 1. Grønt symbiose netværk
* Spor 2. Grønne klynger
* Spor 3. Grøn Erhvervspark

Ved drøftelserne på Klima-, Vækst og Udviklingsudvalgets temamøde viste det sig, at klyngesporet bør opdeles i 2 selvstændige spor. Det ene spor omhandler klynger af en eller få virksomheder, som etableres sig i tilknytning til VE-områder. Det andet spor kan omhandle eksisterende lokale virksomheder med spirende grønne aktiviteter, som f.eks. egen etablering af vedvarende energikilder. Kommunen kan understøtte virksomhederne initiativ og bidrage til at få aktiviteterne til at gro. For på den måde måske at danne baggrund for etablering af yderligere virksomheder i tilknytning til den eksisterende virksomhed f.eks. som et vedvarende energi- eller ressourcefællesskab. I beslutningsgrundlaget er spor 2 derfor under-opdelt i disse to spor:

* Spor 2.1. Grønne klynger af virksomheder som etableres med tilknytning til (prioriterede) VE-områder
* Spor 2.2. Grønne klynger af virksomheder med grønt initiativ, hvor der tilknyttes andre virksomheder

Til den videre proces foreslås i beslutningsgrundlaget en række aktiviteter og emner, der bør belyses (se notat med forslag til videre forløb). Det vil være en forudsætning,

* at der som det første fastlægges en intern organisering af det videre arbejde,
* at der afsættes tilstrækkelige ressourcer og kompetencer for at kunne løfte opgaven.

* at interessenterne inddrages fra starten og kommer til at være med til at definere parken, dens rammer og infrastruktur, og
* at indlede en dialog med ansøgerne om VE-projekterne for at få bekræftet den forventede produktion og afklare hvor og hvordan den afsættes.

I processen skal desuden sikres koordinering med Sydjyllands Erhvervsfyrtårn Grøn Energi og Sektorkobling (GESEK).

Præsentationsmaterialet, Beslutningsgrundlaget og et baggrundsnotat om interessentinddragelsen er vedlagt, som bilag til dagsorden. Herudover er vedlagt et notat med en opsamling af forslag til sideløbende videre aktiviteter og emner.

### Økonomi

Udarbejdelsen af beslutningsgrundlag og præsentationsmaterialet er finansieret af Visions- og [adresse], med en ramme på 300.000 kr. ekskl. moms.

Der er endnu ikke afsat midler til den videre proces. Kommunalbestyrelsen har den 26. oktober 2023 godkendt, at den overskydende del af anlægsindtægter fra udbud af el-ladestandere afsættes til grøn omstilling. Heraf vil den videre proces kunne finansiere aflønning af en ressourceperson i 2024, hvorefter der i forbindelse med budgetlægning tages stilling til det videre.

### Lovgrundlag

Planloven, Miljøvurderingsloven, Naturbeskyttelsesloven, [adresse] med flere og de tilknyttede vejledninger, herunder blandt andet vejledningen om produktionsvirksomheder (om udpegning af erhvervsområder) og vejledning om byvækst samt Statens oversigt over nationale interesser i kommuneplanlægningen.

### Fagchefen for Plan og Udvikling indstiller,

|  |  |
| --- | --- |
| at | der arbejdes videre med Grøn Erhvervspark Tønder i tre sideløbende spor (Grønt netværk, Grønne klynger og Grønt Erhvervsområde) i en proces, der er i overensstemmelse med de i det opsamlende notat foreslåede og anbefalede aktiviteter og emner, |
| at | der nedsættes en bred tværgående følgegruppen, hvor også Tønder Erhvervsråd, Tønder Forsyning og andre interessenter inviteres til at deltage, |
| at | Forvaltningen arbejder videre med og færdiggør præsentationsmaterialet, |
| at | opgaven tilføres nødvendige ressourcer og faglige kompetencer ved brug af en ressourceperson, og |
| at | merudgiften i 2024 finansieres med 0,6 mio. kr. af den overskydende del af anlægsindtægterne fra udbud af el-ladestandere. |

### Beslutning

Sagen afhenter arbejdet med den kommende Erhvervs- og Turismestrategi.

Steen Frandsen deltog ikke i mødet.